หุ้นทั่วโลกดิ่งรอรับตัวเลขจ้างงานสหรัฐ
ตลาดทุนทั่วโลกดิ่งระนาว สวนทางทองคำขึ้น 26 เหรียญ
3 ก.ย. 2554

ตลาดทุนทั่วโลกดิ่งระนาว สวนทางทองคำขึ้น 26 เหรียญ กังวลจ้างงานสหรัฐไม่กระเตื้อง
ตลาดหุ้นทั้งในเอเชียและยุโรปปิดตลาดวันศุกร์ที่ 2 ก.ย. กันอย่างตื่นตระหนกอีกครั้งและแดงยกกระดาน เนื่องจากรอคอยการเปิดเผยตัวเลขการจ้างงานนอกภาคเกษตรในสหรัฐประจำเดือน ส.ค. ซึ่งเป็นดัชนีที่บ่งชี้ถึงชีพจรเศรษฐกิจสหรัฐ และหลายฝ่ายวิตกว่าหากตัวเลขออกมาน้อยเกินคาด ก็อาจเป็นสัญญาณบ่งชี้ถึงการกลับมาของภาวะเศรษฐกิจถดถอย
ดัชนีนิกเกอิ ตลาดหุ้นโตเกียว ปิดลบไป 1.21% มาอยู่ที่ 8,95.74 จุด ฮ่องกงปิดลบ 1.81% มาอยู่ที่ 20,212.91 จุด และเซี่ยงไฮ้ ลดลง 1.09% ปิดที่ 2,528.28 จุด ขณะที่ราคาทองตลาดฮ่องกง ปรับขึ้นถึง 26.5 เหรียญสหรัฐ ไปปิดที่ 1,852 – 1,853 เหรียญสหรัฐต่อออนซ์
บลูมเบิร์กระบุว่า รายงานการจ้างงานสหรัฐประจำเดือน ส.ค. นี้ อาจมีตัวเลขการว่างงานคงที่ที่ 9.1% ขณะที่ธนาคารโกลด์แมน แซคส์ และโซซิเอเต เจเนราล คาดการณ์ว่าอัตราการจ้างงานจะลดลง 
“นักลงทุนกำลังจับตาว่า ปัญหาเศรษฐกิจสหรัฐนั้นรุนแรงเพียงใด และจะกระทบต่อภาวะเศรษฐกิจโลกมากเพียงใด ซึ่งปัญหาส่วนใหญ่ในสหรัฐนั้นมีรากเหง้ามาจากการที่ตลาดการจ้างงานไม่สามารถขยายตัวได้ต่อเนื่องเพียงพอ” อดัม โคล หัวหน้าฝ่ายอัตราแลกเปลี่ยนระหว่างประเทศ บริษัทลงทุนอาร์บีซี แคปิตอล มาร์เก็ต กล่าว